《题通州通判陈日华二友斋》
宋代·曾丰

吾初丞小邑，誓与松竹为胶漆。今公丞大藩，誓与松竹为金兰。

维松若竹有何德，和公玉立成三益。矫矫摩云性天高，亭亭傲雪心地直。

风月外吾吾强哦，其如松竹偃蹇何。横江太守风月主，公与平分无乃多。

况胸有眼笔有口，大与松竹相谐偶。张陈漫浪耳热初，管鲍绸缪岁寒后。

三友莫逆俱岁寒，犹遗其一非简驩。四科参偶不与班，孔子无容心其间。

爱参初不异颜闵，寄与梅仙勿衔冤。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。